Inalin Hesus hi,
“Hini panginnilaan an gway pamhod ju ay ha-in ja hini pangunuchan ju hay hana urchin u.
Epfokhaꞌ ay Ama ta ipa-ali na hay oha khu hi Tomolong an munheto ay chaꞌju hi ma-id chi pogpogna.
Hijah tay hini Espiritu Santo an hijay mangtuchu ay chaꞌju an amin hana umannung.
Hana ayya agkhuy namati ay ha-in ja achi mapfalin an apfuluton cha hitay Espiritu Santo,
ti achi cha imatunan ja ma-id anila cha ay hija.
Chaꞌju ayya ja anila ju,
ti gawwacha ad ugwani ja umali han arkhaw hot munheto ay chaꞌju.
Anong un u taynan chaꞌju ja achi aju mumpfalin hi ngoho,
ti mumpfangngachaꞌ.
Achi mapfajag hot achiyaꞌ mahpay tikhan hay hana agkhuy namati.
Muti chaꞌju ayya,
ja hintikhanaꞌ khu.
Ja khapo ta matattakhuwaꞌ ja miꞌtattakhu aju khu.
Ay nuy an timpo ja annilaon ju an gawwachaaꞌ ay Apo Jos,
jagawwacha aju ay ha-in ja gawwachaaꞌ khu ay chaꞌju.
Hini takhu an mangapfulut hay hana urchin u ja inunud na,
ja hija hini ma-ali hi gway pamhod na ay ha-in.
Ja hini gway pamhod na ay ha-in ja penhod Ama ja penhod u khu,
ja ipa-innilaꞌ hini omaꞌ-ataꞌ ay hija.”
Ja inalin Judas,
pfu-un hi Judas Iskariot,
hi,
“Apo,
anagkha ta chaꞌmi ja angkhay chi pangpa-innilaam ay ni omaꞌ-atam ja achi an amin hi tatakhu?”
Tempfar Hesus ja inali na hi,
“Hini gway pamhod na ay ha-in ja unuchona hini alloꞌ.
Podpodhon Ama hija ja umali ami an munheto ay hija.
Hini ayya ma-id pamhod na ay ha-in ja achi na unuchon hini alloꞌ.
Hay hato an inaliꞌ ay chaꞌju ja agkhuy narpu ay ha-in ja angkhay,
ti hi Ama an nannag ay ha-in chi khun mangtuchu ay ni khun u allon.
Impa-innilaꞌ hay hato ay tay an agawwachaaꞌ ay chaꞌju.
Ja unchani ta umali hini Tomolong,
an hija hini Espiritu Santo an ipa-alin Ama,
ta etoloy na hini tamuꞌ an mangitudtuchu ay chaꞌju,
ja epanomnom na an amin hay hana inaliꞌ.
Hay taynaꞌ ay chaꞌju ja hini nahamad an pomhochan chi piꞌtakhuwan ju,
an achi amat ay ni khun allon chi tatakhu an pomhochan chi piꞌtakhuwan.
Hotti achi aju madanakhan ja achi aju toma-ot.
Chengngor ju chin inaliꞌ hi umujaꞌ muti mumpfangngachaꞌ.
Hot nu umannung an penenhochaꞌ ay chaꞌju ja mun-an-anla aju koma hi omajaꞌ hichi achaan Ama,
ti napfagpfagto hija mu ha-in.
Impa-innilaꞌ hitay ay chaꞌju ja un ma-at ta tikhan ju ayya an nipa-annung,
ja namati aju ay ha-in.
Achiꞌ anchu-ajon hitay piꞌhapitaꞌ ay chaꞌju ti nganngani an umali hini mun-ap-apo heto lota an hi Satanas.
Ma-id chamchama apfalinana an mangapfak ay ha-in,
muti apfulutoꞌ hana eneꞌchan Ama an ma-at ta gway aton chi tatakhu an manginnila an podpodhoꞌ hi Ama.
Hijaot un u aton an amin chi hay inali na hi atoꞌ.
Hot lomeggwat aju ta umuy ta-o.”